Els projectes de drons socials i mediambientals de tres instituts locals s’enlairen en la Fira Aèria
19 de maig 2017

![Imagen 1](/media/20zfxpob/48_c_1000646.jpg)![Imagen 2](/media/koenmmt5/48_c_1000655.jpg)

​L'Escola Tècnica Superior d'Enginyeria de la Universitat de València acull hui la jornada final de la 3ª edició de la Fira Aèria on s'exposen els drons socials i mediambientals construïts pels vora 1.000 alumnes de 63 instituts i col·legis valencians al llarg de l'actual curs acadèmic. D'entre els quals es troben els instituts Clot del Moro de Sagunt i Eduardo Merello i María Moliner del Port de Sagunt.

![](/media/u24cbqk2/48_c_1000633.jpg)  

Els projectes presentats en la fira giren al voltant de l'aportació de solucions a diferents problemàtiques o realitats locals com són l'ajuda d'assistència bàsica i de primers auxilis a serveis mèdics i de salvament marítim; ajuda als bombers; reforestació de muntanyes; control de plagues de processionària; suport publicitari i turístic per a ajuntaments; manteniment del patrimoni històric o suport en accidents i control de trànsit, entre d’altres.

Els instituts de Sagunt i del Port de Sagunt han comptat amb la col·laboració de l'Ajuntament de Sagunt que, per a afermar este projecte, els va subvencionar amb 1.000 euros per projecte amb l'objectiu d'incentivar i fomentar el coneixement cientificotècnic entre els més joves.

Cada projecte té un objectiu d'acció social diferent: el de l'IES Clot del Moro té com a finalitat el visionat dels diferents edificis històrics a manera de control del patrimoni industrial i cultural del municipi, així com el d'estudiar la relació del patrimoni natural amb l'històric i com va influir la pedrera del castell en la formació de la ciutat; el de l'IES Eduardo Merello, en col·laboració amb Acció Ecologista Agró, té una finalitat mediambiental de control i millora de les aus en els diferents parcs dels dos nuclis urbans de Sagunt, mitjançant la instal·lació de nius i el seu continu seguiment amb els drons, i el projecte de l'IES María Moliner està encaminat al sector del turisme, orientat al control del socorrisme en les platges del municipi.

Per al regidor d'Educació, José Manuel Tarazona, “**l'experiència ha sigut tot un èxit per l’alumnat dels instituts que, a més, estan molt contents perquè han fet un treball en equip on han aprés tecnologia i han tocat altres àrees fins a aconseguir fer volar el seu dron**”. Tarazona ha destacat l'experiència educativa que suposa esta fira i la repercussió positiva tant per a l'Ajuntament com per als centres educatius.

La Fira Aèria, que està promoguda per la Universitat de València, el CEFIRE de Torrent, Les Naus, Centre de Innovació, la FECYT (La Fundació Espanyola per a la Ciència i la Tecnologia del Ministeri d'Economia, Indústria i Competitivitat i l'empresa especialitzada El Caleidoscopio, així com per les regidories corresponents dels 42 ajuntaments que han col·laborat, suposa un dels actes de major envergadura en relació amb projectes educatius d'innovació.

En esta tercera edició de la Fira Aèria, que va arrancar al novembre, han participat un total de 3.000 alumnes i 150 professors d'instituts i col·legis valencians i suposa per a ells un projecte educatiu amb l’objectiu que l'alumnat d'entre 12 i 18 anys aprenga a construir drons amb finalitats educatives i de desenvolupament social.

![](/media/idgb0hp1/48_c_1000629.jpg)![](/media/kf3fcoom/48_c_1000634.jpg)

*   [](http://www.facebook.com/sharer.php?u=https://aytosagunto.es/va/actualitat/els-projectes-de-drons-socials-i-mediambientals-de-tres-instituts-locals-s-enlairen-en-la-fira-aeria/ "Facebook")
*   [](http://twitter.com/share?url=https://aytosagunto.es/va/actualitat/els-projectes-de-drons-socials-i-mediambientals-de-tres-instituts-locals-s-enlairen-en-la-fira-aeria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-projectes-de-drons-socials-i-mediambientals-de-tres-instituts-locals-s-enlairen-en-la-fira-aeria/ "Linked In")
*   [](mailto:?body=https://aytosagunto.es/va/actualitat/els-projectes-de-drons-socials-i-mediambientals-de-tres-instituts-locals-s-enlairen-en-la-fira-aeria/)